My kind breek alles - Jou Gesin | Solidariteit WêreldJou Gesin | Solidariteit Wêreld
Tuis › Artikels › My kind breek alles
Daar is altyd daardie een kind wat sy maats se speelgoed breek, sy eie besittings uitmekaar haal, en elke bossie probeer uitmekaar ruk wanneer hy in die veld gaan stap. Hoe gemaak as daardie kind deel van jou kroos is?
Die tradisionele oplossing is om straf toe te pas sodat jou kind dit kan vereenselwig met sy optrede en volgende keer beter kan reageer. Los dit egter die probleem op, of leer dit jou kind net om sy oorweldigende emosies op 'n ander negatiewe manier uit te druk, of op te krop?
Sommige kinders is geneig om dinge te breek omdat dit hulle mag daaroor gee en in beheer laat voel. Hierdie kinders het 'n begeerte om soos individue te voel in 'n wêreld waar daar aan hulle voorgeskryf word wat om wanneer te doen, en hoe dit gedoen moet word. 'n Wanbalans ontstaan as die begeerte vir mag weerspreek word deur die gebrek daaraan. Om hierdie balans te herstel, sal hierdie kinders na enige kans gryp om beheer oor iets te kan hê.
Jy kan jou kind help om hierdie kringloop van vernietiging te verbreek deur hom toe te laat om meer beheer oor sekere aspekte van sy lewe uit te oefen. Gee hom die verantwoordelikheid om self na sy kamer of huiswerk om te sien. Moenie ingryp as hy dit opmors nie, en laat hom self die gevolge hanteer.
Onthou dat dinge nie oornag gaan verbeter nie. Hy gaan baie foute maak. Dit neem tyd om ou gewoontes te verbreek.
Daar is egter kinders wat nie items breek omdat hulle na mag smag nie maar omdat hulle sukkel om onaangename innerlike emosies te verwerk. In sulke gevalle probeer hulle beheer uitoefen oor tasbare items omdat hulle nie beheer het oor wat binne-in hulle aangaan nie.
Straf gaan in hierdie geval ook nie die probleem oplos nie. Hierdie kinders het jou hulp nodig om selfbeheersing aan te leer.
Kinders leer selfbeheersing wanneer jy hulle liefdevolle leiding gee. Hulle eerste begeerte is konneksie. Hulle moet voel dat jy hulle ondersteun en wil help, en dat hulle nie alleen deur hulle negatiewe emosies hoef te werk nie.
Wanneer jou kind gekalmeer het, kan julle gesels oor wat hom so omgekrap het. Wys hom dat jy hom wil help en moenie sy gevoelens as onbelangrik of nietig afskiet nie. Bespreek beter maniere waarop hy uiting aan sy emosies kon gegee het in hierdie spesifieke situasie.
Help hom om dít wat hy gebreek of waar hy gemors het reg of skoon te maak, indien moontlik. Indien dit nie reggemaak kan word nie, kan hy sy sakgeld gebruik om dit te vervang.
Maak seker dat jou kind verstaan dat dit normaal is om soms oorweldig of kwaad te voel maar dat dit nie beteken dat hy dinge mag breek nie.
Help hom om eksterne oorsake te beheer. Word hy afgeknou by die skool, of baklei julle as ouers gereeld voor hom? Frustreer sy sibbe hom dalk? Dit is faktore wat jou kind negatief kan beïnvloed en baie oorweldigende emosies in hom kan veroorsaak.
Skep 'n veilige en ondersteunende omgewing vir jou kind waar hy kan ontwikkel en emosioneel kan blom.